আকাশ বলেন, ‘রাত ২টার দিকে জঙ্গিরা আমাদের বাথরুমের সামনে আসে। তখন ভাবি, আজরাইল এসে গেছে। এখন জানটা কবজ করবে। তখন যে আমাদের কেমন লেগেছে বলে বোঝাতে পারব না। তারা দরজায় নক করে বলে, ভেতরে কারা আছ? বের হও। আমরা কোনো কথা না বলায় তারা হুমকি দেয়, বের না হলে গ্রেনেড মেরে সব উড়িয়ে দেব। এক পর্যায়ে দরজা খুললাম। অস্ত্রের মুখে তারা জানতে চাইল, কোনো ফরেনার আছে কিনা। আমরা নাসূচক জবাব দেয়ার পর তারা আমাদের সবাইকে চেক করে। পরে তারা বাথরুমের ভেতরে রেখে দরজা বাইরে থেকে আটকিয়ে সেখান থেকে চলে যায়। তখন অক্সিজেনের অভাবে আমাদের জীবন যায়যায়। সবাই বাথরুমের ফ্লোরে শুয়ে দরজার নিচের সামান্য ফাঁকে নাক ঠেকিয়ে শ্বাস নিচ্ছিলাম। এক পর্যায়ে আমাদের মনে হল- এভাবে মৃত্যুর চেয়ে সন্ত্রাসীদের গুলিতে মরাই ভালো। তাই দরজায় ধাক্কাধাক্কি করছিলাম আর বলছিলাম, আমাদের বাঁচান। সকাল ৬টা-৭টার দিকে জঙ্গিদের নির্দেশেই একজন স্টাফ ও একজন ওয়েটার এসে দরজা খুলে দেয়। তখন ভেবেছিলাম পুলিশ প্রশাসনের লোক ভেতরে ঢুকেছে। সন্ত্রাসীরা চলে গেছে। তাই রেস্টুরেন্ট থেকে বের হওয়ার আগে আমি গেস্টদের অবস্থা দেখতে চারপাশ ঘুরছিলাম। দেখলাম চারপাশে লাশ আর জমাটবাঁধা রক্ত। হোটেলের অবস্থা একেবারে তছনছ। ধারণা হচ্ছিল, সন্ত্রাসীরা ভেতরে ঢোকার এক ঘণ্টার মধ্যেই হত্যাযজ্ঞ শেষ করেছে।